伯順以歙硯餉我因用前韵謝之并簡亨老以助致師之請
作者：趙鼎臣
朝代：宋

paragraphs: 挾山超海吾豈能，章服裹之麋鹿驚。
平生忍饑耕破硯，字畫僅能通姓名。
自傳同舍有和璧，未敢攫取先以聲。
耿侯聞之顧且笑，棄擲不啻鴻毛輕。
我窮正坐毛穎誤，戀著翰墨天所刑。
少不如人今老矣，筆陣欲合陰借兵。
何郎持重欲困我，堅壁不聞刁斗鳴。
明朝一陣氣已了，大將旗鼓居吾營。